**Pojasnila k pripombam/vprašanjem, ki smo jih prejeli v okviru Javne razprave (16.1.-15.2. 2024) na Uredbo o uporabi znaka »Dobra izbira« za lažje prepoznavanje živila z ugodno prehransko sestavo:**

V okviru javne razprave za Uredbo o uporabi znaka »Dobra izbira« za lažje prepoznavanje živila z ugodno prehransko sestavo, smo prejeli različne pripombe in predloge. V večini smo jih po proučitvi upoštevali. Poleg pripomb so bila zastavljena tudi nekatera vprašanja oziroma prošnje za pojasnila k uredbi. V nadaljevanju se nahajajo splošno pojasnilo ter obrazložitve k prejetim pripombam in vprašanjem po posameznih členih.

**Splošno pojasnilo:**

**Uredba**

Nova verzija uredbe ima nekoliko spremenjeno ime in sicer se je beseda »prehranska« zamenjala z besedo »hranilna«. Nov naslov uredbe se glasi: »Uredba o uporabi znaka »Dobra izbira« za lažje prepoznavanje živila z ugodno hranilno sestavo« in ima po novem dva člena več, saj smo grafični prikaz znaka (4. člen) dopolnili/razširili in tako razdelili v dva dela in sicer 4. člen »oblika in velikost znaka« ter 5. člen »barva in tipografija«. V 6. členu je na novo opredeljena tudi »uporaba znaka v medijih«. Ostali členi ohranjajo vsebino z morebitnimi popravki v skladu s prejetimi pripombami.

**Priloga 1**

V zvezi s prilogo smo prejeli številne pripombe tako generalne kot tudi za posamezne kategorije živil. Na podlagi pripomb in predlogov smo prilogo popravili in dopolnili, predvsem v tistih delih, ki so pomembni za preglednost oziroma jasnost podatkov. Tabelo smo dopolnili z navedbo kaj posamezna skupina zajema ter izločili skupine živil za katere se znak ne uporablja. Na splošno pa smo ohranili predvsem skupine živil ki bodo pozitivno vplivale na zdravje ljudi, zato nekaterih predlogov po vključitvi še drugih živil nismo mogli upoštevati, glede na to da se tabela strokovno opira na Smernice WHO.

**Posamezni členi**

**1. člen:**

* **Vprašanje/pripomba:**

*V četrtem odstavku 1. člena predloga uredbe so določena živila, za katera se ta uredba ne uporablja, med njimi tudi tista, ki se proizvajajo oziroma tržijo v drugih državah članicah EU in Turčiji oziroma proizvajajo v državah EFTA.*

*V kolikor navedeno določbo pravilno razumemo, se z znakom »Dobra izbira« ne bodo mogla označevati živila, ki se proizvajajo v drugih državah EU in Turčiji ali državah EFTA in se tržijo v Sloveniji oziroma živila, ki so proizvedena v Sloveniji vendar se tržijo tudi v drugih državah EU in Turčiji, četudi bodo izpolnjevala vse kriterije. Slednje pomeni, da je iz možnosti uporabe znaka izločen velik delež živil na trgovskih policah, pri čemer še posebej poudarjamo trgovske blagovne znamke, po katerih potrošniki čedalje bolj povprašujejo.*

**Odgovor:**

Klavzula določa naslednje:

*Določbe te uredbe se ne uporabljajo za živila, ki se v skladu z nacionalno zakonodajo, ki zagotavlja enakovredno raven varovanja javnega interesa, kot je določena v zakonodaji Republike Slovenije, zakonito*

* *proizvajajo oziroma tržijo v drugih državah članicah Evropske unije in Turčiji ali*
* *proizvajajo v državah Evropskega združenja za prosto trgovino (EFTA), ki so hkrati podpisnice Sporazuma o Evropskem gospodarskem prostoru.*

Napisano v praksi pomeni, da so s klavzulo zaščiteni tuji izdelki na našem trgu, pod pogojem da so v skladu z nacionalno zakonodajo države proizvajalke, ki zagotavlja enakovredno raven varovanja javnega interesa, kot je določeno v naši zakonodaji. Torej v primeru, da na slovenski trg pride izdelek iz npr. Avstrije in nosi znak »varuje zdravje«, ki ga je pridobil z izpolnjevanjem avstrijske zakonodaje, ga mi zaradi zgoraj citirane klavzule ne smemo prepovedati na našem trgu. Nadalje, če tak izdelek izpolnjuje pogoje te uredbe, lahko uporablja znak »Dobra izbira« pod enakimi pogoji kot veljajo za izdelek proizveden v Sloveniji.

* **Vprašanje/pripomba:**

*Predlagamo, da se spremeni 1. člen (vsebina)*

*Obrazložitev: »Dobra izbira« je neprimeren naziv za to, kar trenutno predvideva uredba oz. ni dovolj jasno razvidno, čemu in komu je ta znak namenjen.*

* *Če gre za znak, ki je naslednik znaka »Varuje zdravje« in je namenjen za uporabo na res omejenem izboru živil, potem Priloga 1 s kategorijami ni primerna (utemeljitve zapisane v predlaganih spremembah priloge 1 k Uredbi).*
* *Če pa gre za znak, ki je namenjen širši populaciji, v tem primeru menimo, da je smiselno, da se v Prilogi 1 razširi nabor kategorij živil, saj se znotraj praktično vsake kategorije lahko najde primere živil z ugodnejšo ali izboljšano hranilno sestavo (utemeljitve zapisane v predlaganih spremembah priloge 1 k Uredbi)*
* *Velja namreč izpostaviti, da je ključna raznovrstna in uravnotežena prehrana. Pomembna tako ni zgolj samo sestava živila, ampak tudi količina zaužitega živila.*
* *Uvedbo vsakega novega znaka mora tako spremljati ustrezna promocijska kampanja, namenjena ozaveščanju končnega potrošnika o pomenu tega znaka.*

*Primarno je potrebno določiti definicijo »živila z ugodno prehransko sestavo«, ki je ta trenutek uredba ne zajema.*

* *Opaziti je, da so kriteriji med kategorijami neskladni, saj so pri določenih ti postavljeni tako, da zajemajo samo osnovna živila, ki zaradi svoje obstoječe sestave predstavljajo dobro izbiro za potrošnika, v drugih primerih pa zajemajo tudi izdelke izboljšane hranilne sestave (npr. z manj sladkorja, maščob, vir vlaknin ipd.).*

**Odgovor:**

V javnomnenjski raziskavi, ki je bila izvedena v letu 2023, je bilo ugotovljeno, da je znak »Varuje zdravje« v obliki (stiliziranega) srca, ki ga je podeljevalo Društvo za zdravje srca in ožilja, med potrošniki dobro prepoznan in sprejet kot simbol za zdravo živilo. Znak »Dobra izbira« je naslednik znaka »Varuje zdravje« in je namenjen za uporabo na različnih kategorijah živil z ugodno prehransko sestavo glede vsebnosti maščob, beljakovin sladkorja, soli in vlaknin z namenom spodbujanja prebivalstva k uživanju bolj zdrave izbire živil znotraj iste kategorije. Po drugi strani pa je znak namenjen tudi spodbujanju nosilcev živilske dejavnosti (industrije) k izboljševanju sestave živil z zniževanjem količine sladkorja, soli in maščob v živilih.

Zaradi omejitev, ki jih je prinesla zakonodaja o prehranskih in zdravstvenih trditvah na živilih, se izdelki z blagovno znamko ali trgovskim imenom, ki so obstajali pred 1. januarjem 2005 in niso v skladu s to uredbo, od leta 2022 ne smejo več tržiti. To pomeni, da vsa imena oziroma trditve, ki namigujejo na povezavo med živilom in zdravjem in ki niso bila uvrščena na seznam dovoljenih trditev, niso več dovoljena. Slednje je tudi razlog za izbiro imena »Dobra izbira«, ki ne namiguje neposredno na zdravje temveč dobro odločitev potrošnika, da je izbral glede na hranilno vrednost, bolj zdravo živilo.

Kriteriji za posamezne skupine živil so podrobneje opredeljeni v dokumentu Prehranske smernice za oblikovanje pravil ravnanja za zaščito otrok pred neprimernimi komercialnimi sporočili, ki pa povzemajo WHO smernice.

**3. člen:**

* **Vprašanje/pripomba:**

*Predlagamo, da se spremeni 3. člen (uporaba znaka)*

*Obrazložitev: Omejitev uporabe sladil je nepotrebna.*

*• Sladila so dokazano varna s strani EFSA in se pogostokrat uporabljajo ravno z namenom izboljšanja hranilne sestave živil (tj. zniževanje energijske vrednosti, zniževanje vsebnosti sladkorja ali proizvodnja izdelkov brez sladkorja). Ta pripomba seveda velja, v kolikor je znak namenjen za uporabo na izdelkih za širšo populacijo, ki so rezultat razvoja in izboljšanja hranilne sestave živil.*

*• Glede uporabe sladil dodajamo tudi povezavo do objav evropskega združenja za brezalkoholne pijače UNESDA:* [*https://www.unesda.eu/low-calorie-sweeteners/*](https://www.unesda.eu/low-calorie-sweeteners/)

**Odgovor:**

V Sloveniji je bila leta 2015 sprejeta Resolucija o Nacionalnem programu o prehrani in telesni dejavnosti za zdravje 2015-2025, katerega cilj je med drugim povečati ponudbo prehransko ustreznejših in preoblikovanih živilskih izdelkov. Program posebej izpostavlja pomen preoblikovanja živil in zniževanja vsebnosti tako sladkorja kot sladil, ter s tem postopno privajanje prebivalcev na manj sladek okus. Priporočilo Svetovne zdravstvene organizacija potrjuje aktualnost nacionalnih priporočil, saj na dolgi rok ni smotrno spodbujati pretirane uporabe sladil.

Alternativa izdelkom z visoko vsebnostjo prostih sladkorjev bi morala biti nesladkana živila in živila z naravno prisotnimi sladkorji.

Glede na to, da trenutno poteka tudi postopek ponovne ocene sladil, smo v Uredbi uporabili previdnostni princip. V začetku aprila 2023 je bil objavljen revidiran protokol o ugotavljanju nevarnosti in opredelitvi lastnosti sladil. Drugi protokol o oceni izpostavljenosti sladilom je trenutno v postopku revizije in bo objavljen v naslednjih nekaj mesecih. V zvezi s statusom ponovne ocene sladil so bila do sedaj ocenjena tri sladila. V letu 2024 se pričakujeta znanstveni mnenji o saharinu (E954) in acesulfamu K (E 950).

Druge znanstvene ocene trenutno čakajo na dodatne podatke/pojasnila na poziv EFSA-e o genotoksičnosti. Poleg tega mora delovna skupina za ponovno oceno sladil pregledati veliko podatkov za vsako sladilo posebej.

**4. člen:**

* **Vprašanje/pripomba:**

*V petem odstavku 4. člena predloga uredbe je predpisana najmanjša velikost znaka (širina 7 mm). Navedeno je smotrno v primeru samostojne rabe znaka, želeli pa bi si izjeme, kadar je znak uporabljen kot del matrične črtne (QR) kode, povezane s podatki o sestavi živila in pojasnili izpolnjevanja pogojev za uporabo znaka. Takšno uporabo znaka smo na primer predvideli v okviru programa »ZaUpam«, ki ga sofinancira Ministrstvo za zdravje, v okviru katerega bomo trgovske družbe med drugim spodbujali k uporabi znaka v prodajnih katalogih. Zamišljeno je, da bi bil znak »Dobra izbira« del QR kode, ki bi vodila do opisa izdelka v mobilni aplikaciji VešKajJeš. V primeru takšne rabe ni možno zagotoviti velikosti znaka širine 7 mm, saj bi bila QR koda v takšnem primeru prevelika za uporabo.*

*Glede na navedeno predlagamo, da se peti odstavek 4. člena dopolni tako, da se po novem glasi:*

***»(5) Priporočena velikost znaka je 10 mm širine, vendar se lahko znak zmanjša tudi na širino 7 mm. Navedena omejitev se ne upošteva, če je znak del matrične črtne (QR) kode, povezane s podatki o sestavi živila in pojasnili izpolnjevanja pogojev za uporabo znaka.«***

**Odgovor:**

V uredbi smo predvideli eno izjemo in sicer v primeru, ko se zaradi manjše velikosti embalaže lahko uporabi simbol velikosti 8 mm brez napisa »Dobra izbira«. S širjenjem števila izjem se vnaša dodatno zmedo med nosilce živilske dejavnosti.

Namen podeljevanja znaka je predvsem spodbujati nosilce živilske dejavnosti k preoblikovanju živil in spodbujanje potrošnikov k bolj zdravi izbiri, zato stremimo k oblikovanju jasnih in enostavnih pravil, ki bi k uporabi pritegnila čim širši krog uporabnikov.

 **7. člen:**

* **Vprašanje/pripomba:**

Podan je bil predlog za oblikovanje novega 5. odstavka: »Skrbnik, če slednji ni imenovan pa ministrstvo, podatke z nosilci živilske dejavnosti izmenjuje elektronsko. Dokler ni uvedena izmenjava podatkov po elektronski poti, se za izmenjavo uporablja obrazec iz Priloga 3 te uredbe.«, kar smo upoštevali. Dodatno je bil podan predlog na dopolnitev 5. odstavka in sicer:

*Predlagamo tudi, da se za ustrezno uporabo takšne izmenjave uvede možnost obveznega usposabljanja o uporabi informacijskega sistema, saj bo v nasprotnem primeru preveč napak.*

**Odgovor:**

Možnost obveznega usposabljanja o uporabi informacijskega sistema ni predmet uredbe temveč se lahko ureja na drug način.

* **Vprašanje/pripomba: (obarvano rdeče)**

Predlog uredbe v 7. členu določa obveščanje ministrstva oziroma skrbnika iz 5. člena te uredbe s strani nosilca živilske dejavnosti o uporabi znaka. Sporočanje podatkov o živilu je predvideno z »Obrazcem za obveščanje v primeru nove uporabe znaka za živilo / spremembe sestave živila / prenehanje uporabe znaka za živilo«, ki je Priloga 3 te uredbe. Seznam živil z znakom, ki bo dostopen na osrednjem spletnem mestu državne uprave, bo lahko vzpostavljen tudi v obliki programa/aplikacije, zato menimo, da je potrebno v predlog uredbe vključiti pravno podlago za elektronsko izmenjavo oziroma posredovanje podatkov s strani nosilcev živilske dejavnosti.

**Odgovor:**

Predvidena je izdelava sistema za digitalno prijavo v okviru informacijskega sistema državne uprave ob podpori Ministrstva za digitalno preobrazbo, katero je predpis prejelo v medresorsko usklajevanje in bo podalo morebitne pripombe v zvezi z vzpostavitvijo sistema za digitalno prijavo.

**8. člen:**

* **Vprašanje/pripomba:**

Ni opredeljeno, kako pogosto je potrebno opraviti analize za živila z določenimi mejnimi vrednostmi v prilogi 1 te uredbe, za kakšno vrsto analize gre (interna, zunanja, akreditirana ipd.) in kakšna so možna odstopanja v izmerjenih vrednostih hranil, da so ta še vedno skladna z zahtevanimi kriteriji, ki so določeni v tej prilogi.

**Odgovor:**

Menimo, da posebna opredelitev ni potrebna, saj mora imeti nosilec živilske dejavnosti (NŽD), za namen prijave in vpisa na seznam, že vzpostavljen sistem zagotavljanja kakovosti v skladu z dobro proizvodno prakso. Torej način je enak, kot zagotavlja NŽD da je sestava, ki jo navaja na prehranski tabeli.